Politiet advarer mot ny svindelmetode: - Vanskelig å oppdage
- Jeg tenkte ikke noe på det der og da. Jeg fikk tilbake kortet mitt og skiftet minibank. Men jeg ble skeptisk da jeg leste saken på VG Nett. Og jammen var jeg ikke trukket to ganger, sier Terje Erfjord, som prøvde å ta ut 1500 kroner.Torsdag skrev VG Nett om Nils Keller som avslørte en«pengefelle», såkalt cash trap, i minibanken. Ved å lime en list foran uttakshullet, samler svindlerne opp pengene og henter utbyttet etter at du har forlatt minibanken.Han vil nå kontakte banken og rapportere svindelen. Bruken av slike «pengefeller» har tatt fullstendig av denne sommeren. Oslopolitiet har registrert over 40 tilfeller så langt i år - mot 1 mislykket forsøk i fjor.Bjørn Åge Hansen, stasjonssjef ved Sentrum politistasjon i Oslo, sier at metoden er i ferd med å ta over for den tradisjonelle «skimmingen» hvor gjerningsmannen stjeler bankkortet og ikke pengene. - Når gjerningsmennene prøver å stjele minibankkort, får banken og politiet et forvarsel. Det gjør vi ikke med denne metoden. Den er vanskeligere å oppdage, sier Hansen, uten å ville gå innpå hvordan bankene blir varslet. Ingunn Merkesdal (29) sier hun ble fanget i «pengefellen» på Oslo sentralstasjon denne uken. - Det kom aldri penger ut, men kontoen var trukket. Senere kjente jeg igjen svindelmetoden, og jeg fikk heldigvis pengene tilbake, sier Merkesdal, som prøvde å ta ut 2800 kroner.VG Nett har vært i kontakt med politiet i både Oslo, Trondheim, Stavanger, Bergen og Tromsø. Selv om bankkundene i Oslo er desidert mest utsatt, merker også de andre storbyene at den nye svindelmetoden tas i bruk. I Trondheim ble nylig en eldre dame svindlet for 8000 kroner. - Hun skulle ta ut 8000 kroner fra en minibank på Gløshaugen. Men pengene kom ikke ut, og ble antagelig fanget i en cash trap, sier leder av vinningsavdelingen i Trondheim, Pål Berg. Han legger til at Trondheim i stor grad har blitt skånet for slik svindel. I Bergen har politiet nettopp pågrepet en kriminell bande som spesialiserte seg på kortsvindel. - Vi pågrep nettopp fire rumenere for å ha stjålet lommebøker og bankkort på forskjellige måter. De har etterpå gjort flere minibank-transaksjoner, sier Jan Martin Skulstad til VG Nett.«Kortbanden» ble pågrepet i Fredrikstad etter å ha stjålet kortene i Bergen. - Det er typisk for slik kriminalitet: De stjeler og suser av gårde, sier Skulstad. Politiet i Stavanger hadde et tilfelle av «pengefellen» i slutten av juni hvor gjerningsmennene slapp unna med kontantene. Et minibankkort ble også stjålet og misbrukt for 30.000 kroner. - Det var «skimming» ved bruk av «libanesisk loop» for et par dager siden. Svindelen ble anmeldt fra Agder, sier politibetjent Trygve Ekeli ved Etterretnings- og analyseavdelingen i Stavangerpolitiet.Odd Morten Pettersen, fungerende stasjonssjef i Tromsø, sier de heldigvis har sluppet slike svindelsaker. - Det er mange år siden sist. Erfaringsmessig kommer slike problemer til Oslo først før de sprer seg videre. Det er nok bare et tidsspørsmål før vi får den type utfordringer hos oss, sier Pettersen til VG Nett.DNB har slått alarm om den nye cash trap-metoden i Norge. De har merket spesielt mange tilfeller på Østlandet og Sørlandet. - Mye tyder på at dette er omreisende bander som er svært aktive og drar fra by til by, derfor ser vi gjerne at mange anslag kommer i samme region. DNB har høy beredskap for å avsløre slike kriminelle, og ber publikum være på vakt, sier kommunikasjonsrådgiver Vidar Korsberg Dalsbø til VG Nett. - Hva bør man gjøre hvis man mistenker svindel?Han påpeker at de aller fleste minibankene har overvåkningskamera som fanger de nødvendige bevisene. - Det er viktig å påpeke at kundenes penger er sikre. Om du ikke har fått ut penger vil disse bli erstattet om du varsler banken din, sier Dalsbø.
Terje Erfjord trodde bare det var noe feil med minibanken. Da han leste om den nye svindelmetoden på VG Nett, oppdaget han dobbelttrekk i nettbanken.